als_Latn dik_Latn sag_Latn
Konferenca për shtyp e Kryeministrit Edi Rama:
Së bashku me Ministrin e Financave, Ministrin e Ekonomisë, Ministrin e Bujqësisë, si dhe me praninë e Guvernatorit të sapozgjedhur të Bankës së Shqipërisë jemi takuar me drejtuesit e të gjitha bankave të nivelit të dytë. Qëllimi i takimit ishte ndihma e domosdoshme për fermerët e zonave të përmbytura bujqësore, që kanë marrë kredi nga bankat. Asgjësimi i prodhimit të tyre, si dhe e një pjesë të konsiderueshme të infrastrukturës së tyre prodhuese, kryesisht sera, por jo vetëm, i vendos ata në një pozitë tërësisht të pafavorshme ndaj bankave ku kanë marrë kredi. Kërkesa jonë ishte e qartë: Të gjithë këta kredimarrës duhet të mos trajtohen njësoj si të tjerët. Atyre duhet t’u jepet një periudhë kohore e arsyeshme, pa asnjë detyrim ndaj bankave. Për të bërë të mundur që në ndërkohë, ndihma që ne do t’u japim t’i rikthejë në pozitë normale ndaj bankave. Edhe përgjigjja e bankave na tingëlloi shumë e qartë: Po, këtyre kreditorëve do t’u krijohet kjo lehtësi.
Po sot, Guvernatori i Bankës së Shqipërisë dhe bankat e nivelit të dytë, sëbashku me përfaqësuesit e qeverisë do të diskutojnë dhe dakordësohen për detajet teknike të një marrëveshjeje të shkruar, të qartë e të favorshme për fermerët e prekur nga fatkeqësia natyrore.
Së dyti, ashtu siç e kemi përsëritur këto ditë, moti nuk do të jetë aspak i favorshëm as 48 orët e ardhshme dhe sipas parashikimeve meteorologjike duhet të presim më të keqen. Duke shpresuar që e keqja të mos ndodhë, ne sidoqoftë jemi në gatishmërinë maksimale, për të vazhduar të përballojmë me suksesin e deritanishëm operacionet e nevojshme në ndihmë të njerëzve, të kërcënuar në jetën e tyre në radhë të parë dhe po ashtu për të vazhduar të sigurojmë digat, argjinaturat, pritat dhe apo rrugëkalimet e njerëzve në zonat e prekura nga përmbytja.
Nuk mund të rri pa e shprehur trishtimin tim për nivelin mizerabël të sulmeve politike ndaj qeverisë, këto ditë kur nuk është në lojë fati i ndonjë fushate elektorale, por vetë jeta e njerëzve dhe fati i gjësë së gjallë, i prodhimit dhe i pasurisë së tyre të patundshme. Këto sulme, padyshim që nuk do të na pengojnë të bëjmë deri në fund, me përgjegjshmëri të lartë dhe përkushtim të plotë, çdo detyrë ndaj njerëzve, por e vërteta është se përmes këtyre sulmeve nxitet jo solidariteti, por përçarja, jo dashuria për njerëzit, por urrejtja mes tyre, jo shpresa dhe bashkëpunimi shoqëror, por dëshpërimi dhe shthurja sociale. Janë sulme që nuk sjellin asnjë dobi, asnjë përmirësim konkret të punës, që si çdo punë nuk është e përsosur në kohë normale dhe jo më në kohë dramash të tilla, por sjellin vetëm një pengesë më shumë në kryerjen e një pune kaq të rëndë, kaq të veçantë dhe besoj, kaq të përbashkët.
E di që as trishtimi i rastit dhe revolta e natyrshme ndaj kësaj forme kaq të ulët të jetës politike, e cila shfaqet në tërë mjerimin e saj kur kulmon përballja me një të keqe, nuk do të ndryshojë asgjë.
Sidoqoftë nuk mund të rrija pa e thënë, ndërkohë që dua t’i siguroj të gjithë qytetarët, që ashtu siç ishim plotësisht të përgatitur për këtë emergjencë, për të cilën u morën masat pa filluar moti tërbimin e vet dhe siç do të jemi gati deri në fund, ta përballojmë duke shmangur gjithçka që njeriu mund të shmangë në këto kushte të pafavorshme beteje me natyrën, jemi plotësisht të përgatitur për fazën tjetër, atë të kurimit të plagëve të hapura nga përmbytjet. Qeveria nuk do t’i shmanget asnjë detyrimi të saj, ligjor dhe moral, në raport me njerëzit dhe zonat e prekura nga përmbytjet, por njëkohësisht, me t’u kaluar faza kritike e emergjencës prej motit, do të fokusohemi tërësisht, me një plan solidariteti social, për përballimin e të gjitha pasojave, imediate apo afatmesme, të përmbytjeve.
Së treti, një temë tjetër, por jo krejt pa lidhje me situatën në të cilën po flasim. OSHEE-ja, pasi ka analizuar me përgjegjshmëri të plotë, ankesat e disa mijërave konsumatorëve në drejtim të saj, bazuar në vendimin e ERE-s nr. 19, datë 25.10.2010, e përsëris 2010-të, për energji të matur dhe dëm ekonomik ndaj konsumatorit përmes faturash aforfe dhe gjobash arbitrare, do të marrë sot, zyrtarisht, vendimin në mbështetje të të gjithë atyre konsumatorëve të prekur nga kjo padrejtësi e madhe dhe e vazhduar në vite. Kjo do të thotë se bazuar në këtë vendim, 51 500 konsumatorë fitojnë më në fund, të drejtën e tyre dhe çlirohen nga këto detyrime të padrejta.
Ky është një mësim për të gjithë ata që nuk besojnë se duke ngritur zërin, duke u ankuar në rrugë institucionale dhe duke denoncuar padrejtësitë, nuk e gjejnë të drejtën. Është pikërisht numri i ankesave dhe denoncimeve të vetë konsumatorëve që sjell në vendosjen përfundimtare të kësaj të drejte.
Po ashtu, këtyre 51 500 konsumatorëve do t’u shtohen edhe 2400 të tjerë, të cilët në bazë të disa vendimeve nominative të ERE-s, qysh prej vitit 2011, e përsëris 2011-të, kanë të njëjtën të drejtë.
Pra, nga futja në rrugën e ligjshmërisë në raport me energjinë elektrike, OSHEE jo vetëm mbledh detyrimet e konsumatorëve ndaj kompanisë, gjë që do ta bëjë pa pushim, një për një për dhe pa asnjë lëshim, por për herë të parë në historinë e turpshme të tranzicionit në këtë sektor kritik, njeh detyrimin vet ndaj 53 900 konsumatorëve, në masën e 41.8 miliardë lekëve ose 41.8 milionë dollarëve.
E pra, ky është botëkuptimi i ri qeverisës në Shqipëri, kjo është përgjegjësia e re dhe e panjohur më parë e Qeverisë së Shqipërisë. Kështu ndërtohet shteti modern i shqiptarëve, të cilët duhet të kontribuojnë të gjithë për shtetin e tyre dhe të cilëve, shteti do t’ju kërkojë një për një detyrimet për atë që u takon, por duhet të marrin nga shteti i tyre, çdo gjë që u takon.
Në ndërkohë po studiojmë edhe një trajtim të veçantë për njerëzit e zonave të prekura, lidhur me borxhet e energjisë. Sot nuk mund të them më shumë, por shumë shpejt do të kemi një alternativë të favorshme për ta. Dhe në këtë aspekt, për ne, me njerëz të zonave të përmbytura nuk mbahet parasysh vetëm kush është i përmbytur sot, por unë kam parasysh edhe ata të shkretët lart në Shkodër dhe Nën Shkodër, të cilët e mbajtën pushtetin e deridjeshëm në krah, me dy gishtat lart dhe të cilëve, ai pushtet u la gishtat në gojë, duke ju premtuar se do t’i kthente çdo qindarkë dëm, sa herë që përmbyteshin dhe j’u shpallte gjendjen e emergjencës dhe duke j’u kthyer në fund vetëm një gjë, kurrizin e vet.
Faleminderit!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn